《晓枕》
元代·方回

春来何事客江城，欹枕怀人意屡惊。
遥夜欲明风雨止，老人无睡鼓钟清。
苦难辞酒真成病，强欲酬诗曲徇情。
竹密花浓归去好，万山深处听莺声。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。